Martin Henriksen (DF), 2008-02-22:
Vi behandler, som de fleste nok har bemærket, to beslutningsforslag fra SF under et.
Jeg vil sige, at vi fra Dansk Folkepartis side sådan set har stor sympati for de her beslutningsforslag.
De er godt nok som de andre ufinansierede eller finansieret ufattelig dårligt, men derfor kan man jo godt tilkendegive, at man har sympati for forslagene.
Jeg synes, det er rigtig nok, at det, når man går ud og kigger på folkeskolerne i nogle kommuner, er klart, at der er nogle kommuner, som simpelt hen ikke formår at løfte den opgave og det ansvar, som de har over for folkeskolen, og det er selvfølgelig kritisabelt.
Og der er det da rigtig nok, at man snildt kunne tage en diskussion om, hvorvidt det er kommunerne, der i al evighed skal have ansvaret for det her, hvis ikke de formår at løfte det ansvar.
Så er det oplagt, at det i så fald skulle være staten, der gik ind og overtog ansvaret.
Jeg opfatter nu ikke beslutningsforslagene sådan, at det er det, SF foreslår.
Men det er da i hvert fald en diskussion, som er værd at tage, og den tager vi meget gerne fra Dansk Folkepartis side.
Jeg vil gøre opmærksom på det, som andre ordførere også har gjort opmærksom på, og som jeg også tidligere har gjort opmærksom på, nemlig at det igen er værd at bemærke, at vi i OECD-sammenhæng ligger placeret blandt de allerbedste målt pr. gennemsnitlig udgift pr. elev i grundskolen.
I den anledning blev der afsat ca. 500 mio. kr. fordelt over 4 år, og en stor del af midlerne er blevet anvendt til anskaffelse af computerudstyr til folkeskolen.
Alt i alt er der i perioden investeret et stort beløb til computerudstyr i folkeskolen, og det har betydet en opgradering af skolernes it-udstyr, og antallet af undervisningscomputere pr. elev i folkeskolen er blevet fordoblet på 4 år.
Også materialer til naturfagsundervisning har andre været inde på, og det vil jeg også gerne nævne.
Både på folkeskoleområdet og sådan set også på friskoleområdet er det blevet prioriteret, og man har afsat ekstra midler til det.
Alt i alt må man sige, at der har været fokus på nogle af de undervisningsformer, herunder køb af undervisningsmaterialer til danske skoler, og det er vi selvfølgelig tilfredse med.
Jeg vil ikke afvise, at der i de kommende år kunne være behov for at se på bøger og andet i folkeskolen.
Vi hører tit om slidte bøger, kort og andet.
Nu ved jeg så ikke, om SF selv vil være tilfreds med, at der stadig væk findes atlas, hvis det er et, hvor Sovjetunionen er på.
Det kan være, at det vækker minder om de gode gamle dage, men det er jo nok en anden diskussion.
Men det kunne selvfølgelig være relevant og interessant at prøve at få kortlagt, hvordan situationen egentlig ser ud i folkeskolen, hvad angår undervisningsbøger osv.
Så er der forslaget om at sikre bedre fysiske rammer i folkeskolen, som vi også behandler her.
Jeg vil også gøre opmærksom på, at der, i forbindelse med at der er afsat midler til undervisningsmaterialer, rent faktisk også er afsat midler til renovering af naturfagslokaler, og Dansk Folkeparti har bemærket, hvilket også har været nævnt i debatten, at det af regeringsgrundlaget fremgår, at regeringen som led i udmøntningen af kvalitetsfonden vil komme med forslag til investeringer i folkeskolen, som bl.a. skal sikre gode rammer og tidssvarende undervisningsmaterialer, bl.a. til folkeskolen.
Det er positivt, og heri ligger sådan set også den forpligtelse, som ikke bare SF efterspørger, men som også Dansk Folkeparti og andre partier efterspørger.
Jeg har forstået det sådan, at det er planen, at den her kvalitetsfond får 50 mia. kr., som over de næste 10 år skal medfinansiere offentlige investeringer i en række offentlige institutioner, herunder folkeskolen, og Dansk Folkeparti medvirker gerne til, at vi kan få en fornuftig udmøntning af de her midler.
Der har altså været fokus på området, og der vil fortsat være fokus på området.
Vi må erkende, at en lang række kommuner, bl.a. Københavns Kommune, ganske enkelt ikke har levet op til deres ansvar vedrørende folkeskolen, og derfor er der behov for, at Folketinget trækker i arbejdstøjet.
Det medvirker Dansk Folkeparti gerne til, men vi vil selvfølgelig ikke og kan ikke støtte ufinansierede forslag i milliardklassen.